Broj: 711-I-1524-M-87/23-05-12

Zagreb, 18. srpnja 2023.

 **Miljenko Polić**

 **član Uprave-direktor trgovačkog društva Izvor Ploče d.o.o.**

**Predmet: mišljenje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 5. travnja 2023. pod brojem 711-U-3883-M-87/23-01-27 zaprimilo je zahtjev za mišljenjem koji je podnio Miljenko Polić, član Uprave-direktor trgovačkog društva Izvor Ploče d.o.o.

Obveznik navodi da je jedini član Uprave - direktor trgovačkog društva Izvor Ploče d.o.o., kojem je osnivač Grad Ploče, te da je na navedenu dužnost stupio 14. studenoga 2022., kao i da je do 13. studenoga 2022. obnašao dužnost član Uprave – direktora trgovačkog društva Komunalno d.o.o. sa sjedištem u Vrgorcu, koju je sporazumno prestao obnašati temeljem njegovog pisanog zahtjeva. Navodi da je osnivač navedenoga trgovačkog društva također jedinica lokalne samouprave, odnosno Grad Vrgorac te da je Alen Govorko, zaposlenik istog društva koji je prethodno obavljao poslove radnog mjesta financijskog direktora, temeljem odluke Skupštine društva Komunalno d.o.o. 14. studenoga 2022. stupio na dužnost direktora istog društva.

Navodi kako su za trajanja njegova mandata direktora u trgovačkom društvu Komunalno d.o.o. započeti određeni, za to trgovačko društvo značajni investicijski projekti i poslovi u koje je kao raniji direktor tog društva bio neposredno involviran i istima rukovodio, pa se od njega sada traži određena pomoć vezano za nastavak i realizaciju tih projekata.

Obveznik traži mišljenje Povjerenstva je li sukladno odredbama Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) da obveznik iz članka 3. stavka 1. podstavka 40. ZSSI-a, kao jedini član Uprave trgovačkog društva Izvor Ploče d.o.o. sklopi ugovor o radu na određeno vrijeme u trajanju od 3 sata tjedno s trgovačkim društvom Komunalno d.o.o.za obavljanje poslova radnog mjesta voditelja projekata i investicija, a koje u svom opisu i sadržaju obuhvaća poslove sudjelovanja u izradi investicijskih i razvojnih planova i programa društva, praćenje izrade projektne dokumentacije i izvođenje radova kod realizacije investicija, koordinaciju rada voditelja odjela u pitanjimaizvršenja planova izgradnje i razvoja komunalnih vodnih građevina i sl.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Miljenko Polić povodom obnašanja dužnosti direktor trgovačkog društva Izvor Ploče d.o.o., kojem je jedini osnivač Grad Ploče, dužan pridržavati se odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Nastavno na zaprimljeni zahtjev obveznika, Povjerenstvo je od obveznika 26. travnja 2023. putem elektroničke pošte zatražilo dopunu zahtjeva navođenjem ugovora o radu na radnom mjestu direktora trgovačkog društva s prethodnim poslodavcem (Komunalno d.o.o.), o kojem se konkretno projektu/projektima i investicijama u trgovačkom društvu Komunalno d.o.o. radi, a za provođenje kojih obveznik bio odgovoran, zajedno s pripadajućom odlukom o imenovanju za voditelja projekta; koji je kriterij odabira pri zaposlenju određenog kandidata na radnom mjestu voditelja projekata i investicija, kakav je postupak odabira, je li zaposlenju prethodio određeni postupak (primjerice natječaj) i tko ga je provodio, zajedno sa cjelokupnom pripadajućom dokumentacijom (tekst javnog poziva ili natječaja, eventualne prijave, prijedlozi, zapisnici i sl.).

Isto tako, tražena je informacija je li između trgovačkih društava Izvor Ploče d.o.o. i Komunalno d.o.o. bilo poslovnih odnosa te ukoliko jest, o kakvoj se vrsti poslovnih odnosa radi i tko je o istima donio odluku.

Na traženje Povjerenstva obveznik je odgovorio porukom elektroničke pošte 5. srpnja 2023. u kojoj je dostavio ugovor o radu na radnom mjestu direktora u Komunalnom d.o.o., kao i važeći Pravilnik o radu društva Komunalno d.o.o., koji sadrži i sistematizaciju radnih mjesta, a sve kako bi Povjerenstvu bilo lakše analizirati situaciju.

Upućuje na čl. 117. navedenog Pravilnika u kojem stoji opis radnog mjesta Voditelj projekata i investicija za koje je tražio mišljenje Povjerenstva. U sklopu opisa navedenog radnog mjesta specificirane su radne obveze i poslovi koje bi izvršavao, te se ne radi o voditelju specifičnog projekta/projekata u smislu Zakona o gradnji, nego o praćenju i osiguranju što kvalitetnijeg izvršenja projekata koje Komunalno d.o.o. provodi, koordinaciji između sudionika u pojedinom projeku i slično.

Naglašava da prethodno njegovom zahtjevu za mišljenje, a niti do sada, nije proveden nikakav postupak zapošljavanja od strane Komunalnog d.o.o. Smatra kako je prvo potrebno zatražiti mišljenje od Povjerenstva sukladno čl 17. st 2 ZSSI, te bi se u slučaju dobivanja odobrenja od strane Povjerenstva pokrenuo postupak javnog natječaja za navedeno radno mjesto, što je propisano i Zakonom o vodnim uslugama. Uvjeti natječaja za radno mjesto Voditelja projekata i investicija bi bili sukladno uvjetima iz čl. 117. Pravilnika o radu Komunalnog d.o.o. Također, natječajem bi bilo određeno zapošljavanje na nepuno radno vrijeme te bi, u slučaju da bude izabran na navedenom natječaju, s Komunalnim d.o.o. sklopio ugovor o dodatnom radu, sukladno čl. 18.b Zakona o radu.

Što se tiče poslovnih odnosa između Izvora Ploče d.o.o. i Komunalnog d.o.o., obavještava da između navedenih društava nije bilo nikakvih poslovnih odnosa, s obzirom da su oba društva javni isporučitelji vodnih usluga, i da kao takvi imaju Zakonom o vodnim uslugama određene djelatnosti kojima se mogu baviti (javna vodoopskrba i odvodnja), i to na strogo definiranim područjima pružanja usluga koja se ne mogu preklapati (na jednom području pružanja usluga može poslovati samo jedan javni isporučitelj).

Povjerenstvo je izvršilo uvid u dostavljeni Ugovor o radu direktora sklopljen između skupštine društva Komunalno d.o.o., kao i Pravilnik o radu Komunalno d.o.o. Vrgorac od siječnja 2023.

Uvidom u čl. 117. Pravilnik o radu Komunalno d.o.o. Vrgorac utvrđeno je da su uvjeti za obavljanje poslova na radnom mjestu voditelja projakata i investicija sljedeći:

- VSS tehničkog smjera s 5 godina radnog iskustva u struci i 2 godine radnog iskustva na rukovodećoj poziciji,

- poznavanje rada na računalu,

- poznavanje engleskog jezika,

- položen vozački ispit B kategorije,

- zasniva radni odnos uz probni rad u trajanju od 6 mjeseci.

Poslovi koje obuhvaća rad na navedenom radnom mjestu su:

- usklađuje i nadzire rad svih službi u društvu,

- surađuje s financijsko-računovodstvenom službom u pitanjima prikupljanja podataka potrebnih za izradu poslovnih izvještaja i analiza,

- izrađuje analize ekonomičnosti i rentabilnosti poslovanja društva,

- sudjeluje u izradi investicijskih i razvojnih planova i programa društva te izradi plana organizacije rada,

- prati izradu projektnih dokumentacija i izvođenje radova kod realizacije investicija,

- surađuje s pravnom službom, te svim savjetnicima i odvjetnicima društva u svim pravnim postupcima u kojima je društvo stranka,

- koordinira rad voditelja odjela u pitanjima izvršenja planova izgradnje i razvoja komunalnih vodnih građevina, izvršavanju investicijskih planova kao i ishođenja svih potrebnih dozvola,

- koordinira radom svih službi u postupcima izrade prostorno planske dokumentacije suvlasnika Društva kao i katastra građevina vodoopskrbnog sustava i sustava odvodnje otpadnih voda te ishodenja lokacijskih, gradevinskih, uporabnih, te vodopravnih dozvola,

- nadzire provedbu internih akata društva, pravilnika o radu, uputa i drugih akata društva radi osiguranja zakonitog, učinkovitog i kvalitetnog obavljanja poslovanja društva,

- nadzire provedbu odluka o radnom vremenu i izvršavanju radnih obveza u društvu,

- uz suglasnost direktora, može imati pristup podacima svih službi u društvu,

- upravlja službenim vozilom B kategorije, za potrebe obavljanja poslova radnog mjesta na koje je rasporeden,

- obavlja i druge poslove koji po svojoj prirodi spadaju u poslove radnog mjesta, odnosno poslove u okviru djelatnosti Društva, kao i druge poslove po nalogu direktora Društva

Sukladno navedenom članku definirano je da za svoj rad odgovara direktoru Društva.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 15. sjednici održanoj 18. srpnja 2023., obvezniku daje mišljenje, kako slijedi.

Prema članku 17. stavku 1. ZSSI-a za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Sukladno članku 17. stavku 2. ZSSI-a obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 4. ZSSI-a obveznici su obvezni prijaviti Povjerenstvu primitke iz stavaka 2. i 3. toga članka.

Nastavno na utvrđene činjenice vezano uz obavljanje drugih poslova obveznika pored profesionalnog obnašanja dužnosti direktora trgovačkog društva Izvor Ploče d.o.o., Povjerenstvo je stava da rad obveznika na poslovima radnog mjesta voditelja projekata i investicija u trgovačkom društvu Komunalno d.o.o. Vrgorac, s opisom poslova kako je ranije navedeno, a temeljem sklopljenog Ugovora o radu, ne predstavlja obavljanje poslova u takvom trajanju niti učestalosti da bi se moglo smatrati kako se radi o obavljanju poslova u smislu redovitog i stalnog zanimanja, već da se radi o privremenom i povremenom obavljanju poslova.

Temeljem članka 17. stavka 4. ZSSI-a, primitke koje obveznik ostvari obavljanjem poslova na poslovima radnog mjesta voditelja projekata i investicija u trgovačkom društvu Komunalno d.o.o. Vrgorac, dužan je prijaviti u imovinskoj kartici.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Pritom se obvezniku ukazuje da postupak zasnivanja radnog odnosa, kao i obavljanja poslova na radnom mjestu voditelja projekata i investicija u trgovačkom društvu Komunalno d.o.o. Vrgorac moraju biti sukladni, kako važećim propisima koji uređuju radnopravne odnose, tako i internim aktima tog trgovačkog društva, te da je u obnašanju dužnosti člana Uprave društva Izvor Ploče dužan pridržavati se odredbe članka 9. ZSSI-a ako bi došlo do poslovnih odnosa tog društva sa društvom Komunalno d.o.o. Vrgorac.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku, elektroničkom dostavom
2. Objava na internetskoj stranici Povjerenstva
3. Pismohrana